પાટણવાવના ભાડેર ગામે રહેતા જીવણભાઇ છગનભાઇ સાંગાણીનું બુધવારે સ્કોર્પીયોમાં ધસી આવેલા શખ્સોએ ફાયરીંગ કરીને અપહરણ કરી લીધુ હતું. બાદમાં તેમની હત્યા કરી લાશ વંથલી નજીક અવવારૂ સ્થળે ફેંકી દેવાઈ હતી. હત્યાના બનાવ અંગે મૃતક જીવણભાઇના મોટાભાઇ હરીભાઇ છગનભાઇ સાંગાણીનું ફરિયાદ પરથી પોલીસે જુસબ અલ્લારખા સાંઘ, અમીન ભાવસંગ જીતુભા, જયુભા જીતુભા, રઘુવીરસિંહ જીતુભા, પૃથ્વીરાજસિંહ ભાવસીંગ તથા દીગુભા જયુભા સહિતાના શખ્સો સામે અપહરણ અને હત્યા સહિતની કલમો હેઠળ ગુન્હો નોંધ્યો છે. દરમિયાન હત્યાના ત્રીજા દિવસે પણ પટેલ આધેડના પરિવારજનોએ જ્યાં સુધી આરોપી ન પકડાય ત્યાં સુધી મૃતદેહ સ્વીકારવાનો ઈન્કાર કરી દીધો હતો. જેના પગલે પોલીસે હત્યાના ગુનામાં ફરાર આરોપીને ઝડપી લેવા તપાસ હાથ ધરી છે. ખોબા જેવડા ભાડેર ગામમાં પખવાડીયામાં જમીનના ઝઘડામાં બે-બે લોથ ઢળી ગયાના બનાવ પાછળ ચોક્કસ જ્ઞાતિ દ્વારા જમીન પચાવી પાડવા રવની ગામના સંધીનો હથિયાર તરીકે ઉપયોગ કર્યાના આક્ષેપ સાથે પટેલ સમાજે ધોરાજી પ્રાંત અધિકારીને આવેદનપત્ર આપ્યું હતું. જેની સામે ભાડેરના દરબાર સમાજે હત્યાકાંડમાં નિર્દોષને ખોટી રીતે હેરાન ન કરવા અધિકારીઓ સમક્ષ રજૂઆત કરી હતી.